Одмах после капитулације Југославије 1941, почео је да ради на припремама за устанак на подручју Бледа, Рибног, Коритника и околине. Кад су Немци почели да прогоне антифашистички оријентисане људе, Јакоб се повезао са првом групом партизана на Јеловици и са друговима из политичког и војног руководства у Горењској припремио напад на Бегуње где је било заточено 300 талаца. Учествовао је у свим другим борбама које су 1941. године водили горењски партизани. У јесен 1941. године, организовао је и велику акцију за прехрану партизана.